b'\n_START_ARTICLE_\nSan Marino istorija\n_START_PARAGRAPH_\nSan Marino istorija\xc2\xa0\xe2\x80\x93 labai europieti\xc5\xa1ka, b\xc5\xabdinga Italijos pusiasaliui ir paai\xc5\xa1kina, kod\xc4\x97l tai vienintelis i\xc5\xa1lik\xc4\x99s Italijos miestas-valstyb\xc4\x97.\n_START_SECTION_\nKilm\xc4\x97\n_START_PARAGRAPH_\nSan Marinas yra penktas tarp ma\xc5\xbeiausi\xc5\xb3 pasaulio valstybi\xc5\xb3 ir tvirtina es\xc4\x85s seniausia respublika pasaulyje. Pasak tradicijos, San Marinas \xc4\xafkurtas 301\xc2\xa0m. (pagal kit\xc4\x85 versij\xc4\x85 apie 350\xc2\xa0m. e. m.), kai krik\xc5\xa1\xc4\x8dionis akmenta\xc5\xa1ys Marinas Dalmatietis, v\xc4\x97liau garbintas kaip \xc5\xa0ventasis Marinas, kurio garbei pavadinta \xc5\xa1alis, pab\xc4\x97go i\xc5\xa1 Dalmatijos Rabo salos, kad i\xc5\xa1vengt\xc5\xb3 Diokleciano persekiojim\xc5\xb3. Jis apsistojo Monte Titano, kur dirbo akmenta\xc5\xa1iu ir skleid\xc4\x97 krik\xc5\xa1\xc4\x8dionyb\xc4\x99. Monte Titano vir\xc5\xa1\xc5\xabn\xc4\x97je (auk\xc5\xa1\xc4\x8diausia i\xc5\xa1 septyni\xc5\xb3 San Marino kalv\xc5\xb3) jis \xc4\xafk\xc5\xabr\xc4\x97 ma\xc5\xbe\xc4\x85 krik\xc5\xa1\xc4\x8dioni\xc5\xb3 bendruomen\xc4\x99. \xc5\xbdem\xc4\x97s savinink\xc4\x97 buvo Felicisima, dama i\xc5\xa1 Riminio, kuri jiems testamentu paliko \xc5\xbeem\xc4\x99 ir patar\xc4\x97 visada i\xc5\xa1likti vieningiems._NEWLINE_Yra \xc5\xbeinoma, kad regionas apgyvendintas nuo prie\xc5\xa1istorini\xc5\xb3 laik\xc5\xb3, bet seniausi radiniai ant Titano kalno siekia tik viduram\xc5\xbeius. Tuos \xc4\xafrodymus pateik\xc4\x97 vienuolis Eugippio, kuris 511\xc2\xa0m. ra\xc5\xa1\xc4\x97, kad ten gyveno kitas vienuolis. Akmenta\xc5\xa1io atminimui \xc5\xa1alis pavadinta \xe2\x80\x9eSan Marino \xc5\xa1alimi\xe2\x80\x9c, o nesenai buvo pervadinta \xc4\xaf \xe2\x80\x9eSan Marino respublik\xc4\x85\xe2\x80\x9c._NEWLINE_V\xc4\x97lesni IX a. dokumentai rodo buvus gerai organizuot\xc4\x85, atvir\xc4\x85 ir i\xc5\xa1did\xc5\xbei\xc4\x85 bendruomen\xc4\x99, kuri\xc4\x85 vald\xc4\x97 artimiausias vyskupas._NEWLINE_Lombard\xc5\xb3 laikais San Marinas buvo Spoleno kunigaik\xc5\xa1\xc4\x8di\xc5\xb3 feodas, bet nuo X a. tai buvo laisva bendruomen\xc4\x97. Vienuolyno abatai tada pakluso civilinei vald\xc5\xbeiai, bet jie greitai i\xc5\xa1silaisvino._NEWLINE_Pirmin\xc4\x97 vald\xc5\xbeios strukt\xc5\xabra buvo sudaryta i\xc5\xa1 savivaldos susirinkimo, vadinamo Arengo, kuris susideda i\xc5\xa1 vis\xc5\xb3 \xc5\xa1eim\xc5\xb3 galv\xc5\xb3 (kaip Romos senate Patres) 1243\xc2\xa0m. \xc4\xafkurtas kapiton\xc5\xb3 Regent\xc5\xb3 (Capitani Reggenti) pareigyb\xc4\x97 ir jie drauge valdydavo \xc5\xa1al\xc4\xaf. Seniausi San Marino \xc4\xafstatymai datuojami 1263\xc2\xa0m. \xc5\xa0ventasis Sostas pripa\xc5\xbeino \xc5\xa1alies nepriklausomyb\xc4\x99 1291\xc2\xa0m._NEWLINE_San Marinas nedalyvavo jokiame kare. Bet kad jo niekas neu\xc5\xbepult\xc5\xb3 buvo pastatyti Trys San Marino bok\xc5\xa1tai.\n_START_SECTION_\nFeodaliniai laikai\n_START_PARAGRAPH_\nMontefeltro valdovai Malatestos ir Urbino valdytojai band\xc4\x97 u\xc5\xbekariauti San Marin\xc4\x85, bet nes\xc4\x97kmingai. San Marino teritorij\xc4\x85 sudar\xc4\x97 tik Titano kalnas iki 1463\xc2\xa0m., kai respublika dalyvavo s\xc4\x85jungoje prie\xc5\xa1 Sigismondo Pandolfo Malatesta, Riminio valdov\xc4\x85, kuris buvo nugal\xc4\x97tas. Tad popie\xc5\xbeius Pijus II dav\xc4\x97 San Marinui kelet\xc4\x85 pili\xc5\xb3 ir Fiorentino, Montegiardino, Serravalle miestus. Tais pa\xc4\x8diais metais Faetano miestas savo noru prisijung\xc4\x97 prie respublikos. Nuo to laiko San Marino dydis nepasikeit\xc4\x97._NEWLINE_San Marinas \xc4\xafved\xc4\x97 ra\xc5\xa1ytin\xc4\x99 konstitucij\xc4\x85 1600\xc2\xa0m. spalio 8 d. \xc5\xa0alis tur\xc4\x97jo daug potenciali\xc5\xb3 prie\xc5\xa1\xc5\xb3, tad 1602\xc2\xa0m. su popie\xc5\xbeiumi buvo pasira\xc5\xa1yta apsaugos sutartis, kuri \xc4\xafsigaliojo 1631\xc2\xa0m._NEWLINE_Per vis\xc4\x85 San Marino istorij\xc4\x85 j\xc4\xaf tris kartus u\xc5\xbe\xc4\x97m\xc4\x97 armija, bet vis\xc4\x85 laik\xc4\x85 trumpam. Du kartus taip nutiko feodaliniais laikais. 1503\xc2\xa0m. Cezaris Bord\xc5\xbeija u\xc5\xbe\xc4\x97m\xc4\x97 respublik\xc4\x85, bet po keli\xc5\xb3 m\xc4\x97nesi\xc5\xb3 jis mir\xc4\x97, ir okupacija baig\xc4\x97si. 1739\xc2\xa0m. spalio 18 d. kardinolas Giulio Alberoni, Ravenos legatas (popie\xc5\xbeiaus valdytojas) pad\xc4\x97damas tam tikriems mai\xc5\xa1tininkams ir tikriausiai prie\xc5\xa1 popie\xc5\xbeiaus Klemenso XII vali\xc4\x85 panaudojo armij\xc4\x85 \xc5\xa1aliai u\xc5\xbeimti, \xc4\xafved\xc4\x97 nauj\xc4\x85 konstitucij\xc4\x85 ir band\xc4\x97 priversti sanmarinie\xc4\x8dius pripa\xc5\xbeinti Popie\xc5\xbeiaus valstyb\xc4\x97s vald\xc5\xbei\xc4\x85. Ta\xc4\x8diau gyventojai rod\xc4\x97 pilietin\xc4\xaf nepaklusnum\xc4\x85, o \xc4\xaf slaptas notas popie\xc5\xbeiui buvo atsakyta tuo, kad popie\xc5\xbeius pripa\xc5\xbeino San Marino teises ir atk\xc5\xabr\xc4\x97 nepriklausomyb\xc4\x99.\n_START_SECTION_\nAntrasis Pasaulinis karas\n_START_PARAGRAPH_\nTre\xc4\x8dioji okupacija buvo 1944\xc2\xa0m. per Antr\xc4\x85j\xc4\xaf Pasaulin\xc4\xaf kar\xc4\x85. San Marinas buvo neutralus. Vokie\xc4\x8diai pasinaudojo \xc5\xa1alimi kaip atsitraukimo koridoriumi, o paskui juos sek\xc4\x97 S\xc4\x85jungininkai. S\xc4\x85junginink\xc5\xb3 armija buvo okupavusi San Marin\xc4\x85 kiek buvo reikalinga kariniu po\xc5\xbei\xc5\xabriu, t. y. kelias savaites, bet \xc5\xbeuvo 60 \xc5\xbemoni\xc5\xb3. Po karo San Marinas tapo pirm\xc4\x85ja Vakar\xc5\xb3 Europos \xc5\xa1alimi, kuri\xc4\x85 vald\xc4\x97 komunist\xc5\xb3 partija (San Marino komunist\xc5\xb3 partija, koalicijoje su San Marino socialist\xc5\xb3 partija). Koalicija truko 1945\xe2\x80\x931957\xc2\xa0m.\n_START_SECTION_\nPokaris ir dabartiniai laikai\n_START_PARAGRAPH_\nSan Marinas yra vienintelis i\xc5\xa1lik\xc4\x99s Italijos miestas\xc2\xa0\xe2\x80\x93 valstyb\xc4\x97. Kaip Andora, Lichten\xc5\xa1teinas ir Monakas jis yra reliktas i\xc5\xa1 t\xc5\xb3 laik\xc5\xb3, kai Europa (tiksliau Italija, Vokietija ir Pir\xc4\x97nai) buvo sudaryta i\xc5\xa1 labai ma\xc5\xbe\xc5\xb3 politini\xc5\xb3 vienet\xc5\xb3, kuri\xc5\xb3 ribos da\xc5\xbenai b\xc5\xabdavo ne toliau nei patranka nu\xc5\xa1audavo sviedin\xc4\xaf nuo miesto sien\xc5\xb3. Neskaitant Vatikano (kuris vyst\xc4\x97si kita linkme), tai vienintel\xc4\x97 Europos \xc5\xa1alis visi\xc5\xa1kai apsupta kitos \xc5\xa1alies. Po Italijos suvienijimo buvo sudaryta daugyb\xc4\x97 draugyst\xc4\x97s sutar\xc4\x8di\xc5\xb3, bet San Marinas kur tik \xc4\xafmanoma gina savo nepriklausomyb\xc4\x99._NEWLINE_Moterims balsavimo teis\xc4\x97 suteikta 1960\xc2\xa0m. San Marinas yra pilnateisis Europos Tarybos narys nuo 1988\xc2\xa0m. Jis vadovavo Europos Tarybai pirm\xc4\x85j\xc4\x85 1990\xc2\xa0m. pus\xc4\x99._NEWLINE_San Marinas tapo JTO nariu 1992\xc2\xa0m. 2002\xc2\xa0m. jis pasira\xc5\xa1\xc4\x97 sutart\xc4\xaf su Ekonominio Bendradarbiavimo ir Pl\xc4\x97tros Organizacija d\xc4\x97l bankininkyst\xc4\x97s skaidrumo ir kovos su mokes\xc4\x8di\xc5\xb3 vengimu.'